Document ID: 32005R0873

KOMISJONI MÄÄRUS (EÜ) nr 873/2005,
9. juuni 2005,
millega muudetakse määrust (EÜ) nr 245/2001, millega kehtestatakse nõukogu määruse (EÜ) nr 1673/2000 (kiu tootmiseks kasvatatava lina ja kanepi turu ühise korralduse kohta) üksikasjalikud rakenduseeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. juuli 2000. aasta määrust (EÜ) nr 1673/2000 kiu tootmiseks kasvatatava lina ja kanepi turu ühise korralduse kohta, (1) eriti selle artiklit 9,
ning arvestades järgmist:
(1)
Põllukultuuride, kaasa arvatud kiu tootmiseks kasvatatava lina ja kanepi turustusaasta oli sätestatud nõukogu 17. mai 1999. aasta määruse (EÜ) nr 1251/1999 (millega kehtestatakse teatavate põllukultuuride tootjate toetussüsteem) (2) artikli 1 lõikes 2. Pärast nimetatud määruse kehtetuks tunnistamist nõukogu 29. septembri 2003. aasta määrusega (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, (3) on vaja kiu tootmiseks kasvatatava lina ja kanepi jaoks kehtestada turustusaasta komisjoni määruses (EÜ) nr 245/2001. (4)
(2)
Määruse (EÜ) nr 245/2001 artikli 5 lõikes 1 on osutatud nõukogu 27. novembri 1992. aasta määrusele (EMÜ) nr 3508/92, millega kehtestatakse ühenduse teatavate toetuskavade ühtne haldus- ja kontrollisüsteem. (5) Kuna osutatud määrus on tühistatud ja asendatud määrusega (EÜ) nr 1782/2003, tuleks ka asjaomast viidet vastavalt muuta.
(3)
Määruse (EÜ) nr 245/2001 artiklis 7 on sätestatud, et lina- ja kanepivarte kiuks töötlemise toetust makstakse tingimusel, et maatükid, kuhu on külvatud kiulina või - kanep, on asjaomasel turustusaastal deklareeritud komisjoni 23. detsembri 1992. aasta määruse (EMÜ) nr 3887/92 (milles sätestatakse üksikasjalikud eeskirjad ühenduse teatavate toetuskavade ühtse haldus- ja kontrollisüsteemi kohaldamiseks) (6) artiklis 4 osutatud pindalatoetuse taotluses. Kuna pindalatoetuse taotlused on asendatud ühtse taotlusega, nagu on osutatud komisjoni 21. aprilli 2004. aasta määruse (EÜ) nr 796/2004 (millega kehtestatakse nõukogu määrusega (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) ette nähtud täidetavate tingimuste, toetuse muutmise ning ühtse haldus- ja kontrollisüsteemi rakendamise üksikasjalikud eeskirjad) (7) II osa II jaotise I peatükis, on vaja määruse (EÜ) nr 245/2001 artiklit 7 vastavalt muuta.
(4)
Kogemused on näidanud, et määruse (EÜ) nr 245/2001 artikli 8 lõige 5, mis kohustab komisjoni avaldama liikmesriikide edastatud teabe pika linakiu ning lühikese linakiu ja kanepikiu garanteeritud siseriiklike koguste ülekandmise kohta Euroopa Liidu Teataja C-seerias, toob kaasa märkimisväärse haldustöö, andmata olulist panust sektori arengusse, kuna tootjad saavad selle teabe liikmesriikide endi kaudu. Et lihtsustada eeskirju, millega reguleeritakse lina ja kanepi töötlemiseks antavaid toetusi, tuleks kõnealune säte välja jätta.
(5)
Määruse (EÜ) nr 1251/1999 tühistamise tõttu tuleks võrrelda teavet põllumajanduslike maatükkide kohta, kus kasvatatakse kiulina ja -kanepit, teabega, mis on sätestatud määruses (EÜ) nr 1782/2003, et tagada vastavus määruse (EÜ) nr 245/2001 artiklis 13 osutatud lina- ja kanepikiu toetuse saamise tingimustele.
(6)
Menetluste hõlbustamiseks ning kuivõrd mil see on tehniliselt võimalik, tuleks liikmesriikidele ja importijatele anda määruse (EÜ) nr 245/2001 artiklis 17a sätestatud võimalus arvutisüsteemide abil välja anda ja kasutada litsentse kanepi importimiseks kolmandatest maadest.
(7)
Seepärast tuleks määrust (EÜ) nr 245/2001 vastavalt muuta.
(8)
Käesoleva määrusega ettenähtud meetmed on kooskõlas looduslike kiudude turu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 245/2001 muudetakse järgmiselt.
1.
Artikkel 1 asendatakse järgmisega:
“Artikkel 1
Eesmärk ja turustusaasta
1. Käesoleva määrusega kehtestatakse määruses (EÜ) nr 1673/2000 kehtestatud kiu tootmiseks kasvatatava lina ja kanepi turu ühise korralduse üksikasjalikud rakenduseeskirjad.
2. Turustusaasta algab 1. juulil ja lõpeb 30. juunil.”
2.
Artikli 5 lõike 1 punkt b asendatakse järgmisega:
“b)
esmatöötleja loanumber, põllumajandustootja identifitseerimisnumber vastavalt nõukogu määrusega (EÜ) nr 1782/2003 sätestatud ühtsele haldus- ja kontrollisüsteemile ning nende nimed ja aadressid;”.
3.
Artikli 7 lõike 1 esimene taane asendatakse järgmisega:
“-
mis on saadud artiklis 5 osutatud ostu-müügilepingute, töötlemiskohustuste või töötlemislepingutega hõlmatud vartest, mis on pärit kiu saamiseks kasvatatava lina ja kanepi kasvatusaladelt ning mille kohta on esitatud komisjoni määruse (EÜ) nr 796/2004 II osa II jaotise I peatükis osutatud ühtne taotlus kalendriaasta suhtes, mil algab turustusaasta, ja”.
4.
Artikli 8 lõige 5 tunnistatakse kehtetuks.
5.
Artikli 13 lõike 1 teine taane asendatakse järgmisega:
“-
võrrelda ostu-müügilepingutes, töötlemiskohustustes ja töötlemislepingutes osutatud teavet põllumajanduslike maatükkide kohta, et näha, kas see vastab määruses (EÜ) nr 1782/2003 sätestatud teabele,”.
6.
Artikli 17a lõikesse 1 lisatakse teise lõigu järele järgmine lõik:
“Litsentse võib pädevate asutuste kehtestatud üksikasjalike eeskirjade alusel välja anda ja kasutada arvutisüsteemide abil. Nende litsentside sisu peab kattuma esimeses ja teises lõigus osutatud paberlitsentside sisuga. Liikmesriikides, kus sellised arvutisüsteemid puuduvad, võib importija kasutada litsentsi ainult paberkujul.”
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 2005/2006. turustusaastast.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 9. juuni 2005

Labels: 1
17
10
6
15